钦定古今图书集成/历象汇编/乾象典/第005卷 > 章潢图书编 > 天地总论
## 钦定古今图书集成/历象汇编/乾象典/第005卷 > 章潢图书编 > 天地总论

《易》道：“干一而实，故以质言而曰大；坤二而虚，故以量言而曰广。”朱子谓：“此两句说得极分晓。盖曰以形言之，则天包地外，地在天中，所以说天之质大。以理与气言之，则天之气却在地之中，地尽承受得天之气，所以说地之量广。天只是个物事，一故实，从里面便实，出来流行发生，只是一个物事，所以说‘《干》一而实’。地虽坚实，然却虚，天之气流行乎地之中，皆从里面发出来，所以说‘《坤》二而虚’。”用之云：“地如肺，形虽硬，而中本虚，故阳气升降乎其中，无所障碍，虽金石也透过去。地便承受得这气，发育万物。”“要之天形如一个鼓鞴，天便是那鼓鞴外面皮壳子，中间包得许多气，开阖消长，所以说‘干一而实’。地中间尽是这气来往升降，缘中间虚，故容得这气来往升降。以其包得地，所以说其质之大；以其容得天之气，所以说其量之广。非是说地之形有尽，故以量言。也只是说地尽容得天之气，所以说地之广尔。今历家用律吕候气，其法最精。气之至也，分寸不差，便是这气都只地中透出来。如十一月冬至，用黄锺管距地九寸，以葭灰实其中，至之日，气至灰去，晷刻不差。”

天空虚，而其状与鸡卵相似，地局定于天中，则如鸡卵中黄。地之上下四围，盖皆虚空处，即天也。地所以悬于虚空而亘古不坠者，天行于外，昼夜旋转，而无一息停也。天北高南下而斜倚，故北极出地三十六度。黄道周匝于天腹，日月则行于虚空之中，而昼夜不离黄道。《隋书》谓日入水中，妄也。水由地中，行不离乎地。地之四表皆天，安得有水？谓水浮天载地，尤妄也。冬至之日，昼则近南极而行，在天之南方，而阳气去人甚远，故寒；夜则潜于地底之虚空，而阳气正在人之足下，所以井泉温。夏至之日，昼则近北极而行，正在人之顶上，而阳气直射于下，故热；夜潜于地外，在北方之虚空处，而阳不在地底，所以井泉冷。万物春而生，夏而长，由地底太阳之气自下蒸上也。秋而收，冬而藏，由太阳之气去地底以渐而远也。此理昭然，而昧者自不知耳。